
I. FINANŢAREA PARTIDELOR POLITICE ÎN UNELE ŢĂRI EUROPENE

 

In prezent, problema finanţării partidelor politice a devenit reală şi foarte serioasă. Finanţarea politică este indispensabilă şi chiar de dorit în condiţiile în care resursele financiare asigură organizarea şi funcţionarea partidelor politice, comunicarea dintre populaţie şi reprezentanţii săi politici, precum şi desfăşurarea campaniilor electorale. 

Partidele politice funcţionează de foarte multă vreme fără ca finanţarea lor să fie guvernată de reguli specifice. Interesul manifestat faţă de cadrul legal al finanţării partidelor politice este relativ recent. Astfel:

- Germania a adoptat Legea privind partidele politice în 1967 (ulterior amendată prin Legea din 31 ianuarie 1994);

- In 1974, Italia a adoptat Legea nr.195 privind contribuţia statului la finanţarea partidelor politice; în 1992, Legea nr. 441 privind declararea averii de către candidaţii aleşi, precum şi de unii oficiali numiţi; în 1993, Legea nr.515 privind disciplina campaniilor electorale pentru alegerile parlamentare; în 1997, Legea nr.2 privind reglementarea contribuţiei voluntare pentru mişcările şi partidele politice; în 1999, Legea 157 referitoare la noile norme de rambursare a cheltuielilor electorale şi la abrogarea unor dispoziţii privind contribuţia voluntară pentru mişcările şi partidele politice; 

- Austria a adoptat Legea privind partidele politice în 1975;

- In Spania, Legea organică nr.5 privind regimul electoral general a fost adoptată în 1985, iar Legea organică nr.3 privind finanţarea partidelor politice, în 1987;

- Franţa a adoptat în 1988 Legea 88-227 privind transparenţa vieţii politice financiare;

- In Belgia, Legea privind limitarea şi controlul cheltuielilor electorale, precum şi finanţarea şi transparenţa contabilităţii partidelor politice a fost adoptată în 1989 (ulterior, ea a fost amendată prin Legea din 19 noiembrie 1998);

- In 1990, în Danemarca a fost adoptată Legea 404 privind donaţiile private pentru partidele politice, iar în 1995, Legea 704 privind finanţarea partidelor politice;

- In Cehia, Legea 424 privind partidele şi mişcările politice, a fost adoptată în 1991 (ulterior, a fost amendată prin Legea 117/1994 şi Legea 322/1996); Legea nr.247 privind alegerile în Parlament a fost adoptată în 1995;

- In Olanda, Legea nr. 257 privind subvenţionarea partidelor politice a fost adoptată în 1999;

- In noiembrie 2000, în Marea Britanie s-a adoptat Legea privind partidele politice, alegerile şi referendumurile;

- In Rusia, Legea federală nr.95-FZ privind partidele politice a fost adoptată în 2001 (anterior, cadrul legal de reglementare al partidelor politice l-a constituit Legea federală privind asociaţiile din 19 mai 1995).

Nu există un model ideal de finanţare a partidelor. Se pare că sistemul care funcţionează cel mai bine este cel prin care se asigură un echilibru rezonabil între finanţarea publică şi cea privată. 

Finanţarea publică (directă şi/sau indirectă) furnizează partidelor fonduri suficiente pentru a-şi desfăşura activitatea, limitează influenţele private nepotrivite şi asigură egalitate de şansă tuturor partidelor politice. Desigur, finanţarea publică a partidelor reprezintă un factor de stabilitate, dar nu trebuie să conducă la dependenţa partidelor politice faţă de stat. 

Pentru a fi eficientă, finanţarea privată trebuie plafonată, deductibilă fiscal şi supusă unei transparenţe totale.

Din examinarea legislaţiei privind sistemele de finanţare existente în unele state europene rezultă că preocupările şi obiectivele sunt pretutindeni aceleaşi, dar că, de cele mai multe ori, tehnicile alese prezintă particularităţi distincte.

A. Surse private interne

1. Cotizaţiile membrilor

Cotizaţiile membrilor constituie cea mai democratică şi mai transparentă sursă de susţinere financiară a unui partid; ele garantează aderenţilor posibilitatea exercitării unei anumite influenţe asupra politicii oficiale a partidului, împiedicând, totodată, apariţia presiunilor externe venite din partea unor persoane sau grupuri de interese donatoare de fonduri substanţiale.

De mai mulţi ani, ca urmare a diminuării ponderii lor în bugetul global al partidelor (datorată, în principal, creşterii importanţei finanţării publice), cotizaţiile îndeplinesc din ce în ce mai greu acest rol. Un exemplu semnificativ îl constituie Belgia, unde cotizaţiile membrilor reprezintă mai puţin de 10% din resursele partidelor, uneori chiar şi mai puţin de 1%. Situaţia este identică şi în Spania, unde finanţarea publică reprezintă 90% din sursele financiare declarate de partidele politice. 

Scăderea rolului cotizaţiilor se poate observa şi în cazul partidelor care nu beneficiază de finanţare publică. Astfel, cotizaţiile percepute de Partidul Laburist din Marea Britanie reprezentau, în 1997, doar 25% din veniturile anuale globale ale partidului, faţă de 50% cât reprezentau în anul 1992. Situaţia se explică prin reducerea numărului de membri, creşterea semnificativă a numărului şi valorii donaţiilor, precum şi prin identificarea, de către partide, a noi forme de finanţare a campaniilor electorale. 

Cotizaţiile membrilor continuă să constituie principala sursă de finanţare a partidelor în Elveţia şi Olanda. Olanda este singura ţară europeană în care finanţarea partidelor politice depinde în totalitate de contribuţiile membrilor acestora.

Valoarea cotizaţiilor este stabilită chiar de către partide, în funcţie de importanţa pe care o acordă contribuţiilor membrilor. In general, legea nu limitează posibilitatea partidelor politice de a încasa cotizaţii; în unele cazuri, acest lucru se prevede în mod expres în lege – de exemplu, în Spania, conform Legii organice nr.3/1987 privind finanţarea partidelor politice, cotizaţiile reprezintă una din sursele de finanţare privată ale partidelor.

In cadrul unui sistem de contribuţii progresive stabilit în funcţie de venitul aderenţilor, pentru categoriile de membri cu venituri mici, partidele pot fixa o cotizaţie minimă sau o cotizaţie preferenţială. In Germania, partidele aplică o rată progresivă între cotizaţiile minime (circa 3-4 mărci) şi cele maxime (între 30 şi 440 mărci); cotizaţia medie anuală este de aproximativ 150 mărci. 

In funcţie de competenţele pe care le au organizaţia centrală şi cele locale ale unui partid, este posibil ca, la nivelul diferitelor structuri, mărimea cotizaţiilor să varieze. Astfel, Partidul Popular din Austria (Österreichische Volkspartei) este structurat în organizaţii provinciale, fiecare dintre acestea fixând şi încasând cotizaţii proprii, cu un cuantum diferit de la o provincie la alta. 

Sunt cazuri în care membrii unui partid plătesc cotizaţii mai multor instanţe sau organe ale partidului. De exemplu, conform statutului Partidului Socialist Francez, membrii plătesc o cotizaţie pentru structurile regionale sau profesionale, iar pentru organizaţia centrală a partidului achită o cotizaţie distinctă.

2. Cotizaţiile deputaţilor („taxele de partid”)

În mod frecvent, cotizaţiile parlamentarilor (denumite uneori „taxe de partid”) constituie o sursă indirectă de finanţare a partidelor politice, care constă în depunerea unui anumit procent din indemnizaţia parlamentară în contul partidului pe care îl reprezintă parlamentarul. 

De cele mai multe ori, sistemul este prevăzut în statutele partidelor. Contribuţiile pot fi voluntare (Partidul Democratic al Stângii din Italia) sau obligatorii (Elveţia, Austria). In anumite cazuri, „taxele de partid” se percep atât parlamentarilor, cât şi funcţionarilor superiori sau judecătorilor care îşi datorează funcţia partidului ai cărui membri sunt (Elveţia).

In Germania, practica a provocat intense dezbateri asupra compatibilităţii acestui mod de finanţare cu principiile constituţionale ale mandatului liber şi asigurării independenţei parlamentarilor prin alocarea unei indemnizaţii echitabile. Or, în condiţiile în care deputaţii plătesc o sumă importantă din indemnizaţia parlamentară în contul partidului lor, se pot trage următoarele două concluzii: fie independenţa lor nu există, fie suma care li se atribuie este cu mult mai ridicată decât cea necesară. 

3. Beneficiile societăţilor economico- comerciale care aparţin partidelor

Activităţile economico-comerciale ale partidelor, care nu au nimic în comun cu funcţia de bază a partidelor, de reprezentare a voinţei populare în dezbaterea politică, ridică probleme deosebit de serioase.

Intrucât activităţile economice tradiţionale desfăşurate de editurile, societăţile de presă şi, eventual, cinematografele aflate în proprietatea partidelor politice nu mai sunt rentabile, partidele au fost atrase de alte activităţi economice, mai profitabile. Prin intermediul unor societăţi care le aparţineau în totalitate sau parţial, partidele politice din Austria au desfăşurat activităţi economice în sectoare precum marketingul, centrele comerciale şi construcţia imobiliară. 

S-a constatat că sunt destul de puţine restricţiile legale aplicabile activităţii comerciale desfăşurate de partidele politice. Soluţia cea mai radicală a adoptat-o Republica Cehia care, prin Legea 117/1994, a interzis partidelor politice să desfăşoare activităţi comerciale sau să participe la societăţi comerciale, chiar şi în sectoare clasice precum editurile. Asupra acestei dispoziţii s-a revenit ulterior, prin Legea nr.332/1996, care permite partidelor politice să desfăşoare activităţi comerciale în anumite sectoare - edituri, cultură sau producţia de articole promoţionale. 

In Rusia, Legea federală no.95-FZ/2001 privind partidele politice prevede limitativ activităţile economice pe care le pot desfăşura partidele politice: activităţi de informare, publicitate şi tipărire care servesc obiectului şi scopului partidului; producţia şi vânzarea de suveniruri-simbol, producţia şi vânzarea de cărţi şi alte materiale tipărite; vânzarea şi închirierea de bunuri mobile şi imobile aflate în proprietatea partidului.

B. Surse private externe: donaţiile

Prezentând avantajul unei anumite flexibilităţi, donaţiile au devenit o sursă considerabilă de venituri pentru majoritatea partidelor politice; spre deosebire de finanţarea publică şi de cotizaţiile aderenţilor (mai mult sau mai puţin fixe sau legate de rezultatele obţinute de un partid la alegeri), fondurile obţinute din donaţii depind de dinamismul partidului în domeniul financiar (concretizat îndeosebi în organizarea de acţiuni pentru colectarea de fonduri). Dar tocmai acest aspect suscită neîncrederea publicului faţă de donaţii, întrucât prezenţa responsabililor politici la seratele organizate pentru colectarea de fonduri poate da naştere ideii că influenţa politică se cumpără şi că partidul este cu atât mai dependent de donatorii privaţi cu cât valoarea donaţiilor este mai mare. 

Dacă unele ţări (Austria, Elveţia, Olanda, Republica Cehă, Danemarca) nu impun nici o limitare a donaţiilor, altele încearcă să micşoreze riscurile abuzului de influenţă prin instituirea anumitor restricţii (interzicerea totală sau parţială a contribuţiilor străine; interzicerea contribuţiilor sindicatelor; interzicerea totală sau parţială a contribuţiilor făcute de corporaţii; interdicţia totală sau parţială a contribuţiilor făcute de contractorii guvernamentali). 

Pentru a răspunde acestor probleme, în afara controlului extern şi a eforturilor depuse pentru asigurarea transparenţei, sunt avute în vedere două tipuri de soluţii:

· limitarea sumei donaţiilor şi

· fixarea unor condiţii restrictive referitoare la natura donatorilor sau a donaţiilor.

1. Limitarea sumei donaţiilor

In Franţa, conform Legii nr.88-227 din 11 martie 1988 privind transparenţa vieţii financiare politice şi Codului electoral, suma donaţiilor făcute pentru partide este limitată la 50.000 franci anual/ donator şi pentru candidaţi la 30.000 franci anual/donator. 

In Belgia, limita donaţiei făcută unui partid este de 20.000 franci belgieni anual/donator şi de maximum 80.000 franci belgieni anual/donator pentru toate partidele.

În Spania, donaţia maximă este de 10.000.000 pesetas anual/donator. 

2. Condiţii restrictive referitoare la natura donatorilor sau a donaţiilor

· Donatori şi donaţii autorizate sau interzise

Finanţarea partidelor politice din Marea Britanie, nesupusă anterior vreunei constrângeri juridice, este reglementată, în prezent, de Legea privind partidele politice, alegerile şi referendumurile, adoptată în noiembrie 2000. Conform acestei legi, sunt autorizate donaţiile care provin de la „donatorii admisibili”: persoane fizice înregistrate pe listele electorale din Marea Britanie, întreprinderi înregistrate în Marea Britanie sau în alte ţări ale U.E., cu condiţia ca ele să-şi desfăşoare activitatea în Marea Britanie, partide politice înregistrate, sindicate, organizaţii de ajutor reciproc, precum şi orice alte asociaţii care nu sunt constituite sub formă de societăţi comerciale. Este interzisă finanţarea din surse străine. In cazul în care un partid politic acceptă o donaţie făcută fără respectarea condiţiilor legale, el este obligat să restituie donatorului suma respectivă (dacă este posibil) sau să o transfere Comisiei Electorale.

In Germania, Legea privind partidele politice enumeră categoriile de donatori şi donaţii neautorizate: fundaţii politice şi grupuri parlamentare, organisme şi asociaţii constituite în societăţi exclusiv şi direct nelucrative, caritabile sau religioase, donatorii anonimi ai unor donaţii mai mari de 1.000 mărci germane sau „falşii” donatori (persoanele care îşi împrumută doar numele unor terţi donatori reali). 

Nu sunt autorizate donaţiile străine mai mari de 1.000 de mărci. Interdicţia nu se aplică donaţiilor făcute de un cetăţean german din străinătate, de un cetăţean U.E. sau de o întreprindere comercială din străinătate, al cărei capital este deţinut în proporţie de 50% de cetăţeni germani. Donaţiile făcute partidelor care reprezintă minorităţi politice, de către grupul parlamentar al acestor partide din Parlamentul European sau de un membru străin al Parlamentului European nu sunt lovite de interdicţia aplicabilă donaţiilor străine. 

De asemenea, sunt interzise donaţiile făcute de organizaţii profesionale care au obţinut sumele în scopul remiterii acestora unui partid politic, precum şi donaţiile evident făcute pentru obţinerea de avantaje economice sau politice.

Contribuţiile ilegale, atât cele naţionale cât şi cele străine, trebuie aduse la cunoştinţa preşedintelui Bundestagului, care dispune transferul lor către instituţii de cercetare, organizaţii umanitare etc. Donaţiile mai mari de 1.000 mărci făcute deputaţilor trebuie raportate preşedintelui acestei Camere. Donaţiile anuale care depăşesc 20.000 de mărci trebuie evidenţiate, împreună cu datele de identificare ale donatorilor, în bilanţurile contabile ale partidelor politice. 

Şi alte ţări au adoptat dispoziţii prin care limitează posibilitatea efectuării de donaţii străine. In Franţa, de exemplu, orice contribuţie care provine dintr-o ţară străină este interzisă. In Spania, cu excepţia subvenţiilor alocate de Parlamentul European, sunt interzise donaţiile făcute de alte ţări sau de organe publice străine.

In Italia, sunt permise donaţiile făcute de persoane fizice şi juridice naţionale, precum şi de persoanele fizice şi juridice străine, în cazul acestora din urmă singura cerinţă fiind cea a declarării lor de către beneficiarul donaţiei. Legea nu prevede nici o limită pentru donaţiile făcute partidelor politice.

· Donaţii care implică riscul abuzului de influenţă 

Atunci când fondurile financiare se obţin prin intermediul unor asociaţii care colectează un număr şi un volum important de donaţii, apare riscul unei influenţe politice abuzive exercitată de către grupurile de interes donatoare. 

In Austria, donaţiile se fac, de regulă, prin intermediul asociaţiilor profesionale sau al sindicatelor. 

Şi în Danemarca, conform Legii 404/1990 privind donaţiile private pentru partidele politice, sindicatele şi asociaţiile patronale sunt autorizate să colecteze fonduri destinate partidelor politice.

Legiuitorul german, însă, a exclus asociaţiile profesionale de pe lista donatorilor admisibili. 

Un interes special (adjudecarea pieţelor publice, de exemplu) în influenţarea partidelor politice îl pot avea şi întreprinderile. In această privinţă, în Marea Britanie, noua lege privind partidele politice, alegerile şi referendumurile conţine dispoziţii speciale: astfel, întreprinderile pot face donaţii doar cu aprobarea prealabilă a adunării generale. In cazul încălcării acestor dispoziţii, directorii sunt obligaţi să restituie în solidar suma donată. De asemenea, sumele reprezentând donaţiile făcute partidelor politice trebuie evidenţiate în raportul anual al societăţii.

In Italia, conform Legii nr.195/1974 privind contribuţia statului la finanţarea partidelor politice, întreprinderile publice, întreprinderile la care statul deţine peste 20% din capital, precum şi instituţiile publice nu sunt autorizate să facă donaţii partidelor politice. Celelalte societăţi pot face donaţii, dar numai cu aprobarea organului competent al societăţii. In plus, toate donaţiile trebuie înregistrate şi evidenţiate în bilanţul contabil anual al societăţii.

In Spania, pentru limitarea tentaţiilor care pot apărea în cadrul procedurilor de atribuire a pieţelor publice, se interzice întreprinderilor publice sau private care au încheiat contracte cu statul să efectueze donaţii politice.

In Franţa şi Belgia se aplică cele mai radicale dispoziţii în materie, persoanelor juridice fiindu-le interzisă efectuarea de donaţii pentru partidele politice. 

· Donaţiile anonime

In general, se consideră că existenţa dispoziţiilor de interzicere a donaţiilor anonime este rezonabilă, cu condiţia ca ele să nu genereze probleme administrative disproporţionate, obligând partidele să refuze donaţii anonime cu valoare mică. 

Este soluţia care a fost reţinută de Germania şi de Marea Britanie. 

Spania a optat pentru o soluţie mai complicată, limitând valoarea donaţiilor anonime la 5% din suma alocată partidului prin bugetul de stat, ceea ce înseamnă că partidele fără reprezentare în Parlament nu pot accepta donaţii anonime. 

A. Finanţarea publică

In majoritatea ţărilor, raţiunea instituirii sistemului de finanţare publică a partidelor politice a constituit-o necesitatea asigurării de fonduri financiare suficiente pentru funcţionarea partidelor, a egalităţii de şansă pentru toate formaţiunile politice, precum şi a independenţei factorilor politici faţă de deţinătorii privaţi de fonduri financiare.

1. Finanţarea directă

a. Finanţarea partidelor politice

Dacă în unele ţări finanţarea publică constituie principala sursă de venituri a partidelor politice, în alte ţări sistemul este respins în totalitate. In Elveţia şi Marea Britanie partidele politice nu beneficiază de subvenţii publice. 

In Italia, ca urmare a numeroaselor scandaluri de corupţie politică, majoritatea populaţiei (90,1%) s-a pronunţat, pe cale de referendum, pentru suprimarea totală a finanţării publice a partidelor politice. Cu toate acestea, legiuitorul italian a prevăzut o contribuţie „voluntară” care permitea contribuabilului să aloce partidelor politice circa 0,4% din impozitul pe venit (Legea nr.2/1997 privind finanţarea partidelor politice). Ulterior, Parlamentul a adoptat Legea 157/1999, prin care se reintroduce finanţarea publică a partidelor politice. 

In practică, sunt utilizate două sisteme de finanţare, adesea combinate: alocarea unei sume forfetare şi alocarea unei sume proporţional cu numărul voturilor obţinute la alegeri. 

Nu întotdeauna suma forfetară este total independentă de rezultatele electorale, ea fiind uneori atribuită în funcţie de obţinerea unui rezultat electoral minim. Astfel, în Austria, conform Legii privind partidele politice, suma forfetară se atribuie partidelor care au obţinut cel puţin 5 locuri în Parlament. 

In Belgia, suma forfetară se alocă numai partidelor reprezentate în cele două camere ale Parlamentului. 

In Olanda, Legea din 17 mai 1999 privind subvenţionarea partidelor politice prevede că suma forfetară se acordă partidelor care au cel puţin un reprezentant ales în una din camerele Parlamentului; mai mult decât atât, pentru a beneficia de subvenţie publică, un partid trebuie să aibă mai mult de 1.000 aderenţi-plătitori ai unei cotizaţii de minimum 25 guldeni.

Abordarea este uşor diferită în Republica Cehă, unde partidelor politice li se alocă o sumă forfetară progresivă, în raport cu numărul voturilor obţinute la alegerile legislative: un partid trebuie să obţină cel puţin 3% din voturi, procent care poate creşte, în tranşe de 0,1%, până la pragul maxim de 5%. 

In unele ţări, suma forfetară se acordă şi în funcţie de alte criterii. In Franţa, de exemplu, ajutorul forfetar se atribuie dacă sunt îndeplinite două condiţii: partidul să fi obţinut rezultate suficiente la alegeri; partidul să fi colectat donaţii de la un număr important de simpatizanţi (cel puţin 10.000 persoane fizice, din minimum 30 de departamente, care să fi făcut donaţii în valoare de minimum 1 milion franci francezi ).

În general, sistemul subvenţiei forfetare avantajează partidele mici, care primesc în acest fel mai mulţi bani decât dacă subvenţia s-ar aloca proporţional cu rezultatele obţinute la alegeri. Dar şi în cadrul unui sistem de finanţare bazat în întregime pe rezultatele electorale obţinute, partidele mici pot beneficia de unele avantaje. Astfel, Germania a adoptat aşa-zisul „sistem degresiv”: pentru primele cinci milioane de voturi obţinute la alegerile federale, europene şi regionale, se alocă o sumă unitară mai mare (1,30 mărci), iar pentru următoarele voturi, l marcă. In plus, pentru fiecare marcă primită cu titlu de donaţie, partidului i se alocă 0,50 mărci (numai pentru donaţii de maximum 6.000 de mărci/ an/persoană fizică).

Modalităţile de finanţare legate de rezultatele electorale se bazează fie pe numărul de voturi (în Belgia, conform Legii din 4 iulie 1989, fiecare partid reprezentat în cele două camere ale Parlamentului primeşte 50 franci belgieni/vot obţinut la ultimele alegeri parlamentare; în Danemarca, conform Legii privind finanţarea partidelor politice, toate partidele politice care au prezentat candidaţi la ultimele alegeri pentru Parlament (Folketing) pot beneficia de subvenţie publică; în anul 2000, suma alocată a fost de 21,75 coroane daneze/vot), fie pe numărul de locuri obţinute în Parlament ( în Olanda, suma alocată era de 24,5 guldeni/loc în Cameră, sumă care, în 1999, a fost mărită).

Republica Cehă şi Franţa aplică un sistem care ia în considerare, simultan, numărul de voturi şi numărul de locuri obţinute în Parlament (în Franţa, subvenţia se alocă în funcţie de numărul de voturi, numai dacă partidul a prezentat candidaţi în cel puţin 50 de circumscripţii sau dacă are dreptul la o sumă forfetară). 

O altă modalitate este cea practicată în Austria, unde fiecărui partid i se alocă o sumă care se obţine prin aplicarea unui procent fix la subvenţia globală destinată finanţării partidelor politice; suma cuvenită unui partid poate fi diminuată cu valoarea subvenţiei publice care nu a fost folosită în anul precedent.

Germania are o formă de finanţare publică complementară sistemului de subvenţionare bazat pe rezultatele electorale obţinute: fiecare partid primeşte o subvenţie de la stat egală cu jumătatea valorii cotizaţiilor sau a donaţiilor private încasate de partid. Pentru stimularea micilor donatori, acest ajutor ia în consideraţie donaţiile care nu depăşesc 6.000 mărci/persoană. Regulile de finanţare publică sunt astfel concepute încât să nu permită atomizarea sistemului în partide mici, prevăzând un prag electoral minim: cel puţin 0,5% voturi la alegerile europene şi federale, 1% la alegerile regionale şi, în condiţiile în care acest prag nu a fost atins, cel puţin 10% voturi într-o circumscripţie federală sau regională. 

In Germania, conform legii din 1994, finanţarea publică este supusă unei limite concomitent relativă (subvenţia statului nu trebuie să depăşească totalul veniturilor partidelor) şi absolută (între 1994 şi 1997, această sumă era de 230 milioane de mărci, iar în 1999, prin amendarea legii privind finanţarea partidelor, ea a fost fixată la 245 milioane mărci).

Uneori, finanţarea publică necesită realizarea unor obiective ce depăşesc cadrul unei simple subvenţii acordate partidelor în calitatea lor de elemente fundamentale ale sistemului politic. Astfel, în Franţa, conform Legii 493 din 6 iunie 2000 privind favorizarea accesului egal al femeilor şi bărbaţilor la mandatele electorale şi la funcţiile elective şi articolului 9-1 din Codul electoral, subvenţia publică se acordă cu condiţia ca 50% din candidaţi să fie femei. In cazul nerespectării acestei dispoziţii, suma subvenţiei publice pentru partidul în cauză se reduce în funcţie de numărul femeilor prezente pe listele de candidaţi. 

b. Finanţarea activităţii parlamentare

Numeroase state acordă grupurilor parlamentare un anumit sprijin financiar. In Danemarca, acest tip de subvenţie este compus dintr-o sumă forfetară şi o sumă fixă/loc; conform Legii 704/1995 privind finanţarea partidelor politice, lunar, fiecărui grup parlamentar i se alocă o sumă forfetară în valoare de 203.000 coroane daneze, la care se adaugă 32.000 coroane/loc obţinut. 

In Marea Britanie, numai partidele de opoziţie beneficiază de o subvenţie specifică, care are drept obiectiv sprijinirea acestora în îndeplinirea funcţiilor parlamentare, şi îndeosebi a funcţiei de control al activităţii guvernului în exerciţiu. 

In general, sumele în cauză nu se virează în conturile partidului, ci ele sunt destinate finanţării unor activităţi politice parlamentare, greu de delimitat de activităţile propriu-zise ale partidului. Intrucât activitatea parlamentară constituie una din cele mai vizibile activităţi ale unui partid, se consideră că finanţarea ei constituie o sursă indirectă de finanţare a partidelor politice.

c. Finanţarea unor activităţi specifice

Finanţarea activităţilor specifice, altele decât cele direct legate de campaniile electorale sau de referendumuri, cuprinde: 

· sprijin financiar pentru publicaţiile aflate în administrarea partidelor (Austria); 

· subvenţii pentru emisiunile radio şi tv şi/sau atribuirea de timp de antenă (în Belgia, la 28 ianuarie 2000, guvernul flamand a deblocat credite în valoare de 72 milioane franci belgieni pentru propaganda televizată a partidelor politice; în Olanda statul finanţează timpii de antenă alocaţi partidelor politice care au obţinut cel puţin un loc în una din camerele Parlamentului);

· subvenţii acordate institutelor de cercetare politică (în Olanda, valoarea subvenţiei depinde de numărul de locuri obţinute în Parlament şi de existenţa unui acord de finanţare încheiat cu un institut de cercetare ştiinţifică) sau organizaţiilor politice de tineret (Olanda). In general, acest tip de subvenţionare este practicat de puţine ţări.

 

 

2. Finanţarea indirectă. Facilităţile fiscale

Facilităţile fiscale acordate pentru donaţiile sau contribuţiile făcute partidelor politice reprezintă un mod de finanţare mixtă (de care partidele politice beneficiază indirect), care constă în încurajarea finanţării private prin renunţarea la creşterea veniturilor statului. 

Numeroase ţări încurajează donaţiile private şi afilierea la partidele politice, oferind donatorilor şi membrilor de partid fie posibilitatea deducerii din veniturile impozabile a sumei donate partidului, fie pe cea a deducerii directe din impozitele pe venit. 

In Germania, partidele politice sunt scutite de plata impozitului pe succesiuni şi donaţii. Conform dispoziţiilor Legii privind impozitul pe venit, persoanele fizice care contribuie la fondurile financiare ale partidelor politice cu o sumă de până la 6.000 de mărci beneficiază de reducerea impozitului pe venit. Această facilitate fiscală nu se mai acordă donaţiilor de peste 6.000 de mărci. Persoanele juridice care fac donaţii partidelor politice nu sunt scutite de plata impozitelor. In privinţa asociaţiilor şi organizaţiilor donatoare autorizate (cunoscute ca fiind „curea de transmisie a fondurilor” între corporaţii şi partide) s-au instituit restricţii speciale. Astfel, ele nu pot dona o sumă care să reprezintă mai mult de 10% din buget, fiind obligate şi la plata unui impozit de 50% din valoarea donaţiei făcute.

În Italia, pentru orice donaţie cuprinsă între 100.000 şi 200.000 lire, donatorilor privaţi li se poate deduce 19% din impozit. 

In Franţa, conform Codului general al impozitelor, donatorilor privaţi li se poate deduce din impozitul pe venitul global o sumă egală cu 50% din valoarea donaţiei.

In Elveţia, deşi la nivel federal şi în majoritatea cantoanelor nu se acordă facilităţi fiscale, câteva cantoane au instituit excepţii notabile de la această regulă: în cantonul Bâle-Campagne se acordă facilităţi fiscale pentru donaţii cu o valoare de minimum 1% din venitul total; în cantonul Schaffhouse, donaţiile făcute partidelor politice oferă dreptul la o exonerare fiscală de până la 30% din venitul total.

Atunci când sunt permise, donaţiile făcute de persoanele juridice sunt guvernate de reguli speciale. Astfel, în Italia, conform Legii 2/1997 privind reglementarea contribuţiei voluntare pentru mişcările şi partidele politice, pot beneficia de exonerare fiscală numai societăţile cu sediul în Italia, la care statul nu deţine nici o acţiune şi care, în anul precedent datei donaţiei, au plătit efectiv impozitele.

D. Transparenţă, control, sancţiuni

Transparenţa implică respectarea regulilor referitoare la publicarea conturilor partidelor politice, la efectuarea de controale financiare de către organisme independente, precum şi la aplicarea de sancţiuni specifice în cazul nerespectării acestor obligaţii sau a unor tentative de fraudă. 

Pentru a fi cu adevărat eficiente, este necesar ca aceste reguli să fie aplicate unui spectru larg de organizaţii şi activităţi politice:

- organizaţii naţionale şi locale de partid;

- grupuri de interes (cunoscute prin termenul tehnic de partide terţe) şi grupuri de presiune;

- alegeri primare şi alte forme semnificative ale campaniei interne a partidului care au ca scop selectarea de candidaţi;

- campanii pentru candidaţii individuali la funcţiile publice;

- colectarea fondurilor politice personale ale politicienilor individuali;

- referendumuri.

1. Reguli contabile şi principiul publicităţii

a. Obligaţia publicării de rapoarte financiare

De regulă, situaţia financiară a partidelor politice este adusă la cunoştinţa publicului prin intermediul rapoartelor financiare anuale. In timp ce această obligaţie generală este larg răspândită, dispoziţiile referitoare la informaţiile de detaliu ce trebuie furnizate, la autoritatea căreia i se prezintă raportul şi la oportunitatea şi modalităţile publicării acestuia variază considerabil de la o ţară la alta. O situaţie precum cea din Elveţia sau din anumite provincii austriece, unde partidele politice nu au obligaţia publicării veniturilor şi cheltuielilor, este excepţională.

De regulă, sursele de venituri şi cheltuielile efectuate ce trebuie evidenţiate în rapoartele financiare ale partidelor sunt prevăzute de lege.

In Germania, unde obligaţia partidelor politice de a-şi publica conturile financiare este înscrisă chiar în Constituţie, rapoartele financiare trebuie să evidenţieze atât sursele de venituri şi masa bugetară globală, cât şi cheltuielile şi bunurile existente la nivelul întregii structuri a partidului. Anual, partidele politice trebuie să prezinte rapoartele financiare, însoţite de certificate de control financiar, emise de un expert contabil autorizat, preşedintelui Bundestagului. Acesta dispune publicarea rapoartelor sub forma unui document legislativ. 

În Austria, la nivel federal, raportul trebuie să cuprindă date privind veniturile prevăzute de lege: cotizaţii, donaţii, contribuţii ale persoanelor titulare ale unui mandat al partidului, beneficii ale întreprinderilor ce aparţin partidului, beneficii rezultate din bunurile imobile, din împrumuturi, din servicii şi alte venituri. La nivel de land, însă, dispoziţiile pot fi diferite. Astfel, în anumite landuri, partidele nu sunt obligate să-şi publice veniturile şi cheltuielile, în timp ce în altele, obligaţiile sunt mai mult sau mai puţin extinse şi merg de la publicarea obligatorie a folosirii fondurilor publice, precum şi a naturii veniturilor şi a cheltuielilor (Salzbourg) până la obligaţia înregistrării contabile a utilizării fondurilor publice (măsură care uneori nu se aplică decât partidelor reprezentate în Landtag).

In Italia raportul financiar trebuie însoţit şi de bilanţul contabil al întreprinderilor la care partidul deţine acţiuni. 

In Franţa, au fost elaborate dispoziţii speciale pentru garantarea transparenţei în domeniul financiar. Astfel, donaţiile primite de partidele politice trebuie evidenţiate într-un cont unic aflat în răspunderea asociaţiei de finanţare sau al unui mandatar financiar. Mai mult, donaţiile de peste 1.000 franci francezi trebuie făcute prin cec. 

In Spania, s-a introdus obligaţia constituirii de conturi bancare separate pentru finanţarea campaniei şi pentru finanţarea permanentă a partidului. De asemenea, în scopul asigurării transparenţei financiare, băncile şi întreprinderile care au încheiat contracte de peste 1 milion de pesetas cu partidele politice, trebuie să comunice informaţii corespunzătoare în acest sens, Tribunalului de Conturi.

In Danemarca, dispoziţiile legale privind publicarea fondurilor financiare ale partidului au intrat în vigoare în 1990. Conform acestora, anual, partidele care prezintă candidaţi la alegerile parlamentare, precum şi la alegerile pentru Parlamentul European, sunt obligate să prezinte Parlamentului un raport financiar care să cuprindă date privind: subvenţiile publice, cotizaţiile, donaţiile private, dobânzile, contribuţiile organizaţiilor internaţionale, contribuţiile organizaţiilor private, ale sindicatelor, ale organizaţiilor profesionale, ale întreprinderilor private, ale fundaţiilor şi asociaţiilor în general.

Partidele care beneficiază de subvenţii publice au obligaţia de a prezenta Ministerului de Interne, o dată pe an, o declaraţie prin care să confirme că sumele primite au fost folosite în scopuri politice. Din 1996, această declaraţie trebuie însoţită şi de bilanţul contabil al partidelor politice.

Partidele care nu beneficiază de finanţarea statului sunt scutite de obligaţia prezentării de rapoarte privind donaţiile private.

In scopul publicării, trebuie stabilit un echilibru între necesitatea elaborării unui tablou complet al finanţării unui partid şi cea a elaborării unui tablou care să fie accesibil oricărui cetăţean. Această exigenţă se reflectă în diverse dispoziţii, care variază de la ţară la ţară. 

Astfel, în Italia, conform Legii 2/1997, raportul se publică integral în Jurnalul Oficial (Gazetta Ufficiale) şi, în rezumat, în două ziare, dintre care unul naţional. 

In Franţa, rapoartele financiare ale partidelor trebuie publicate integral în Jurnalul Oficial, iar rapoartele privind cheltuielile efectuate în cadrul campaniilor electorale sunt publicate, în versiune simplificată, de Comisia naţională pentru conturile de campanie şi finanţare politică. 

In Belgia, un rezumat al raportului financiar se publică în Jurnalul Oficial, în timp ce raportul integral se depune la Parlament. 

Simpla obligaţie de a pune raportul la dispoziţia Parlamentului - cum este cazul în Republica Cehă -, pune problema accesului pe care cetăţeanul obişnuit îl poate avea la acest raport. 

Exigenţe suplimentare conţine noua lege din Marea Britanie; conform dispoziţiilor acesteia, în momentul înregistrării, partidele trebuie să prezinte Comisiei Electorale şi un plan al structurii financiare, în vederea examinării de către acest organism a concordanţei dintre structura organizatorică şi cea financiară a partidului.

b. Publicarea donaţiilor şi a identităţii donatorilor

In ce priveşte publicarea donaţiilor şi a numelor donatorilor, problema care se pune este aceea a cunoaşterii pragului dincolo de care valoarea donaţiilor şi identitatea donatorilor trebuie făcute publice.

In 1967, legea germană privind partidele politice fixa la 20.000 mărci pragul dincolo de care publicitatea devenea obligatorie, pentru ca, în 1998, el să ajungă la 40.000 mărci. Ulterior, acest prag a fost fixat la 20.000 de mărci. 

Legea 659/1981 din Italia a fixat la aproximativ 12 milioane lire anual (inclusiv ajutoarele nepecuniare), pragul dincolo de care donatorul şi beneficiarul donaţiei trebuie să declare donaţia, în termen de 3 luni de la primirea ei, preşedintelui Camerei Deputaţilor. Pentru compensarea efectelor inflaţiei, prin decret ministerial, suma este ajustată cu regularitate. 

In Republica Cehă, raportul financiar anual trebuie să cuprindă informaţii complete referitoare la persoanele care au făcut donaţii mai mari de 100.000 coroane (nume, adresă, carte de identitate). 

In Marea Britanie, noua lege prevede publicarea trimestrială a numelui donatorului unei sume care depăşeşte 5.000 lire. Trezorierul partidului întocmeşte un raport privind donaţiile, care trebuie să cuprindă „donaţiile relevante” (donaţii cu o valoare mai mare de 5.000 de lire sau donaţii cumulate de peste 5.000 de lire). In scopul respectării acestor condiţii, partidele politice au obligaţia de a contabiliza toate donaţiile mai mari de 200 de lire. 

De asemenea, pentru a se evita eludarea legii prin fracţionarea unei donaţii mai mari în donaţii cu valoare mai mică de 200 de lire, donatorii care au făcut mai multe donaţii de până la 200 de lire, a căror valoare totală depăşeşte, însă, 5.000 de lire, au obligaţia de a prezenta Comisiei Electorale un raport care să cuprindă date privind valoarea totală a donaţiilor şi anul în care acestea au fost făcute, partidul în favoarea căruia au fost făcute donaţiile, numele şi adresa completă. Raportul trebuie prezentat Comisiei la 31 ianuarie al anului următor celui în care au fost făcute donaţiile. 

In Belgia, numele persoanelor care au făcut donaţii mai mari de 5.000 de franci belgieni trebuie comunicate unei comisii. 

In Spania, publicarea numelor donatorilor nu este obligatorie, deşi Legea organică nr.5/1985 privind regimul electoral general instituie un anumit control al donaţiilor făcute pentru campaniile electorale (partidele sunt obligate să păstreze informaţiile referitoare la numele, adresa şi datele de identitate ale donatorilor, astfel încât instituţiile de control să îi poată contacta în orice moment).

In Austria partidele politice trebuie să publice lista donaţiilor care depăşesc 10.000 de şilingi, fără detalii asupra identităţii donatorilor şi a categoriei căreia îi aparţin (persoane fizice, întreprinderi, asociaţii etc.).

In Danemarca, din 1996, raportul financiar anual pe care partidele îl prezintă Parlamentului trebuie să mai conţină numele donatorilor privaţi care au donat organizaţiei centrale a partidului o sumă totală de 20.000 coroane, precum şi informaţii referitoare la donaţiile anonime.

2. Instituţii de control financiar

Competenţele conferite instituţiilor de control al finanţării partidelor politice au un impact deosebit asupra eficienţei controlului, precum şi asupra încrederii opiniei publice în procedura de control. In numeroase ţări, rapoartele financiare ale partidelor sunt examinate de un organ extern, al cărui grad de independenţă variază considerabil de la o ţară la alta.

In unele ţări, rapoartele financiare şi bilanţurile contabile ale partidelor politice sunt examinate de auditori oficiali, specialişti în domeniile tranzacţiilor şi ale conturilor financiare complexe. 

In Austria, auditorii însărcinaţi cu examinarea rapoartelor partidelor sunt numiţi de către ministrul de finanţe, de pe o listă de 5 persoane propuse de partide. 

In Germania, auditorii care au legături strânse cu partidul supus controlului (membrii preşedinţiei, ai unei comisii a partidului sau salariaţi) nu pot fi desemnaţi să examineze raportul financiar al partidului respectiv. 

In Italia, comitetul auditorilor, format din 5 persoane, este numit pe perioada unei legislaturi.

In Marea Britanie, legea privind partidele politice, alegerile şi referendumurile a instituit organisme speciale de control al finanţării partidelor: Comisia Electorală şi Comisia Preşedinţiei Camerei Comunelor (Comisia Preşedinţiei). Comisia Electorală se bucură de independenţă faţă de ministere şi răspunde direct în faţa Parlamentului. Pe baza propunerilor făcute de Camera Comunelor, regina numeşte comisarii electorali, pentru o perioadă de maximum 10 ani. Aceştia pot fi demişi numai la cererea expresă a Camerei Comunelor, în cazul în care Comisia Preşedinţiei constată existenţa unuia din următoarele motive: neîndeplinirea sarcinilor profesionale pe o perioadă continuă de cel puţin 3 luni; neîndeplinirea mandatului; comiterea unei infracţiuni penale; incapacitatea de a-şi exercita sau asuma funcţiile din diverse alte motive.


Comisia Preşedinţiei, compusă din preşedintele Camerei Comunelor, ministrul de interne, ministrul administraţiei locale, preşedintele comisiei de afaceri interne şi cinci membri ai Camerei Comunelor (desemnaţi de preşedintele Camerei), supraveghează activitatea Comisiei Electorale şi are ca principală sarcină aprobarea bugetului şi a planului global pe cinci ani ale acesteia. Comisia Electorală şi Comisia Preşedinţiei sunt obligate să informeze anual Camera Comunelor asupra activităţii lor.


In sistemul belgian, Comisia de control al cheltuielilor electorale federale, al finanţării şi al transparenţei contabilităţii partidelor politice este compusă dintr-un număr egal de membri ai Camerei Deputaţilor şi ai Senatului. 


În Franţa, Comisia naţională pentru conturile de campanie şi pentru finanţare politică, însărcinată cu controlul finanţării partidelor politice şi al campaniilor electorale, este alcătuită din 9 membri numiţi pentru o perioadă de 5 ani (3 membri de la Consiliul de Stat, trei de la Curtea de Casaţie şi 3 de la Curtea de Audit). 


In Spania, organismul însărcinat cu supravegherea fondurilor financiare ale partidelor este Tribunalul de Conturi. Acesta poate solicita partidelor politice orice informaţii privind originea donaţiilor, dar nu este obligat să le publice în raportul pe care îl întocmeşte. 

2. Sancţiuni aplicabile


a. Nerespectarea regulilor privind donaţiile 


Sancţiunile aplicabile în cazul nerespectării regimului donaţiilor constau în confiscarea donaţiilor, pedeapsa amenzii sau a închisorii, retragerea unui anumit statut sau pierderea subvenţiei publice. Sancţiunile se pot aplica atât partidului, cât şi membrilor individuali implicaţi.


In Marea Britanie, în cazul acceptării de donaţii dintr-o sursă ilegală sau de la un donator neidentificat, Comisia Electorală poate sesiza justiţia, care dispune confiscarea acestora. De asemenea, poate fi sancţionată penal orice persoană care, cu bună ştiinţă, execută operaţiuni frauduloase, ascunde informaţii sau furnizează date false în scopul eludării dispoziţiilor legale privind originea donaţiilor.


Acceptarea donaţiilor ilegale se pedepseşte cu severitate în Italia: închisoare de la 6 luni la 4 ani, o amendă care poate reprezenta de 3 ori suma ilegal acceptată, precum şi reducerea subvenţiilor publice cu dublul sumei ilegal acceptate. Nerespectarea obligaţiei de prezentare a raportului financiar, precum şi includerea de date şi informaţii false se sancţionează cu o amendă care poate avea de la 2 la 6 ori valoarea sumei în cauză, persoana vinovată putând fi privată şi de exercitarea anumitor drepturi. 


In Germania nu există un organism public special care să supravegheze modul de aplicare a reglementărilor referitoare la finanţarea publică. In afara comisiilor electorale şi a tribunalelor, cel care are competenţe în domeniu este Bundestagul. Conform legii germane, un partid care a acceptat donaţii ilicite sau a omis să declare o donaţie este obligat să transfere sumele în cauză preşedinţiei Bundestag-ului, iar pentru partidul în cauză, în anul care urmează, subvenţiile publice vor fi reduse cu dublul sumei ilegal încasate. Infracţiunea de mituire a unui parlamentar în vederea influenţării votului său, se pedepseşte cu închisoare de cel puţin 6 luni şi cu pierderea drepturilor civile. Pedeapsa se aplică atât donatorului cât şi beneficiarului donaţiei.


In Franţa, dispoziţiile legale în vigoare prevăd o amendă de la 360 la 15.000 franci pentru depăşirea plafonului donaţiilor sau nerespectarea regulilor de finanţare In afara amenzii, legea prevede şi retragerea agrementului privind calitatea de asociaţie de finanţare, caz în care partidul nu va putea beneficia de nici o subvenţie publică pentru voturile primite în circumscripţia teritorială în cauză. Partidul care a acceptat donaţii pe alte căi decât cele legale (prin intermediul asociaţiei de finanţare sau a mandatarului financiar), pierde beneficiul subvenţiilor publice pentru anul următor. 


In Belgia, partidul politic care acceptă donaţii ilegale, pe lângă achitarea valorii duble a plafonului instituit, riscă să piardă, pentru o anumită perioadă, şi dreptul la subvenţia publică. Persoana care face o donaţie ilicită unui partid politic este sancţionată prin amendă.

a. Nerespectarea obligaţiei de declarare a donaţiilor


In Marea Britanie, nerespectarea obligaţiei de declarare a donaţiilor atrage aplicarea unei amenzi cuprinse între 500 şi 5.000 de lire, în funcţie de perioada care a trecut de la data neîndeplinirii obligaţiei. Dacă prezentarea situaţiei financiare se face fără respectarea procedurilor legale, subvenţiile publice se suspendă până la reglementarea situaţiei. 


In Germania, nedeclararea fondurilor se sancţionează printr-o amendă a cărei valoare este dublul sumei în cauză. 


In Italia, conform Legii nr.659/1981, nerespectarea regimului donaţiilor atrage aplicarea unei amenzi care poate avea de la 2 la 6 ori valoarea donaţiei în cauză. 

 

*

Intr-o democraţie modernă, pentru a beneficia de o vizibilitate foarte bună în cadrul dezbaterii politice, pentru a-şi prezenta punctul de vedere într-o manieră clară şi pentru a-şi diferenţia mesajul de enorma masă de informaţii vehiculate de media, partidele politice au nevoie de resurse financiare importante.


Pe de o parte, este clar că, deşi profund democratic, sistemul clasic de finanţare a partidelor politice – recursul exclusiv sau cvasi-exclusiv la cotizaţiile membrilor – nu mai reprezintă o modalitate eficientă de luptă împotriva tentaţiei partidelor de a identifica alte surse de finanţare, mai mult sau mai puţin licite. 


Pe de altă parte, toate celelalte soluţii – finanţarea prin intermediul altor contribuţii private din interiorul sau exteriorul partidului sau diversele forme de subvenţii publice – prezintă anumite inconveniente. Astfel:


a. indiferent de caracterul lor obligatoriu, statutar sau de fapt, cotizaţiile parlamentarilor (taxele de partid) pot constitui o formă deghizată de finanţare publică, greu de împăcat cu principiul independenţei parlamentare şi cel al exercitării libere a mandatului parlamentar; 


b. în cazul donaţiilor în bani, există întotdeauna riscul apariţiei suspiciunii referitoare la legătura dintre anumite donaţii şi conţinutul unor decizii politice specifice;

c. creşterea ponderii finanţării publice limitează influenţa potenţială a membrilor şi susţinătorilor partidelor şi măreşte dependenţa partidelor politice faţă de stat, existând pericolul ca partidele politice să piardă din vedere interesele celor pe care îi reprezintă. 


În ultimii ani, numeroase ţări au adoptat măsuri legislative semnificative, adesea ca urmare a scandalurilor de corupţie sau de trafic de influenţă care au izbucnit în viaţa politică.

In scopul prevenirii erodării încrederii cetăţenilor faţă de partide şi, implicit, faţă de funcţionarea sistemelor democratice, legislaţia referitoare la finanţarea partidelor politice trebuie să aibă la bază următoarele principii: 

- instituirea de sisteme de finanţare mixtă, cu un echilibru rezonabil între finanţarea publică şi cea privată;

- repartizarea echitabilă a subvenţiilor publice, în scopul asigurării egalităţii de şansă tuturor partidelor;

- limitarea cheltuielilor (inclusiv a celor legate de campaniile electorale), precum şi a nivelului donaţiilor;

- interzicerea sau limitarea strictă a donaţiilor făcute de întreprinderi;

- acordarea de facilităţi fiscale pentru donaţiile făcute partidelor politice;

- înfiinţarea de mecanisme specifice prin care să se asigure atât transparenţa fondurilor financiare ale partidelor, cât şi a identităţii donatorilor;

- instituirea unor organe de control independente, politice (compuse din reprezentanţi politici) sau administrative (comisii de audit sau comisii electorale);

- aplicarea de sancţiuni administrative sau penale atât partidelor cât şi persoanelor individual responsabile.

 

 

 

II. FINANŢAREA ILEGALĂ 

Consecinţele indiferenţei îndelungate a puterilor publice faţă de modul de finanţare a partidelor politice au fost extrem de nefaste. In absenţa unor reglementări corespunzătoare, s-au generalizat practicile oculte şi dubioase pentru obţinerea de fonduri financiare politice, care au condus, în multe ţări democratice importante, la punerea sub acuzare sau condamnarea unor conducători de partide. 


Rolul esenţial al partidelor politice în cadrul sistemelor democratice este incontestabil. Scandalurile politice legate de finanţarea ilegală a partidelor afectează în mod dramatic reputaţia, credibilitatea şi legitimitatea clasei politice; opinia publică este din ce în ce mai îngrijorată de legătura dintre fondurile financiare ale partidelor şi fenomenul corupţiei, de diminuarea independenţei partidelor, precum şi de influenţele negative ce pot fi exercitate, prin intermediul mijloacelor financiare, asupra deciziilor politice.


Departe de a constitui un fenomen nou, finanţarea ilegală a devenit relativ recent subiect al dezaprobării publice, al investigaţiilor întreprinse de media şi al cercetărilor organelor judiciare. 

În numeroase ţări, problemele legate de finanţarea partidelor politice şi de dispoziţiile legislative în domeniu s-au accentuat datorită:


- creşterii birocratizării partidelor, ca urmare a apariţiei „partidelor-cartel”, mai apropiate de stat decât de societatea civilă;


- creşterii costurilor de campanie, factor parţial responsabil de corupţia din cadrul finanţării partidelor politice, ca urmare a rolului tot mai mare al media şi a importanţei sporite acordate de politicieni efectului electoral al mesajelor media;


- schimbării naturii competiţiei politice, folosirea într-o măsură tot mai mare a mijloacelor media creând noi reguli ale competiţiei dintre partide;

- declinului mijloacelor tradiţionale de finanţare a partidelor, pierzându-şi viabilitatea modelul partidului politic care funcţionează integral sau aproape în totalitate pe baza cotizaţiilor, a donaţiilor voluntare, a contribuţiilor făcute prin poştă, a colectării de fonduri prin organizarea anumitor manifestări, licitaţii sau loterii; a crescut importanţa altor surse de finanţare, care oferă persoanelor care dispun de fonduri financiare noi posibilităţi de a-şi exercita influenţa asupra partidelor politice. 

Prevenirea corupţiei în finanţarea partidelor politice este crucială pentru calitatea democraţiei. Mituirea electorală şi ilegalităţile politice, „acapararea” procesului politic de grupurile de interes sau de presiune, precum şi lipsa instituţiilor de control independente sunt factori care afectează negativ procesul democratic.

Deşi regulile şi tradiţiile care guvernează viaţa politică a partidelor variază de la ţară la ţară, finanţarea ilegală are, în general, forme similare: înfiinţarea de organizaţii de acoperire (prin intermediul cărora fondurile pot fi canalizate peste limitele legale), contrabanda fondurilor secrete care intră în visteria partidului, existenţa lacunelor în legislaţia specifică (ceea ce permite, uneori, o finanţare ilegală care nu este nici ascunsă şi nici delictuală. Este cazul „banilor pentru campanie” care se colectează în SUA.)


Indiferent de varietatea lor, modelele de bază ale finanţării ilegale a partidelor şi candidaţilor pot avea trei forme majore:

a. plăţi secrete ilegale efectuate pentru asigurarea accesului la resurse: donaţii din surse interzise, donaţii care depăşesc plafonul prevăzut de lege, donaţii care ar trebui făcute publice, dar nu sunt declarate; 

b. donaţii provenite din crima organizată (trafic de influenţă la nivel guvernamental, trafic de droguri, trafic de persoane, asasinate politice). Pentru a-şi desfăşura nestânjeniţi activitatea infracţională, pentru a beneficia de veniturile astfel obţinute şi pentru a evita pedepsele prevăzute de lege, reţelele mafiote apelează la metoda coruperii oamenilor politici, oferind sprijin financiar partidelor politice. Nu este o coincidenţă faptul că influenţa politică a sindicatelor crimei organizate constituie o problemă majoră în atât de multe ţări. Contribuţiile politice oferă infractorilor multe avantaje, ţinând seama de faptul că activităţile ilegale pe care le desfăşoară reprezintă un „secret deschis”ce trebuie protejat prin orice mijloace. 

c. alte donaţii ilegale: 

- contribuţii ilegale: plăţi politice deghizate sub formă de tranzacţii economice, acolo unde astfel de plăţi ar fi ilegale dacă s-ar prezenta ca donaţii;


- contribuţii legale, făcute printr-o plată ilegală sau în urma unei înţelegeri ilegale:


● donaţii în bani în schimbul numirii în funcţii publice; nu întotdeauna mita este dată pentru folosul personal al celui mituit, ci ea poate fi destinată casieriei unui partid politic sau fondului de protocol al unei campanii electorale;


● contribuţii băneşti făcute pentru obţinerea de contracte publice sau pentru elaborarea de reglementări favorizante;

● contribuţii obţinute prin exercitarea de presiuni ilegale asupra donatorilor; în acest sens se poate cita practica elaborării, în preajma alegerilor, de propuneri legislative vizând reducerea profiturilor anumitor corporaţii; dacă aceste corporaţii făceau donaţii pentru campania electorală, propunerile legislative respective erau abandonate. Un alt exemplu este cel al practicii „buzduganului” conform căreia, pentru a fi menţinuţi în funcţie, funcţionarii guvernamentali erau obligaţi, în diverse moduri, să facă contribuţii regulate pentru partide (deseori, acestea aveau forma unor bilete cu cost foarte ridicat, pentru dineurile organizate de partide în scopul colectării de fonduri);


● donaţiile făcute de sindicatele crimei în schimbul promisiunii directe sau indirecte de a nu se elabora anumite legi sau de a nu se aplica legea;


● contribuţii băneşti în schimbul conferirii de titluri onorifice, făcute în urma negocierilor dintre funcţionari superiori ai partidului de guvernământ (care aveau dreptul de a face recomandări pentru acordarea de titluri onorifice) şi oameni bogaţi care doreau să fie înnobilaţi; este o practică asociată în principal, dar nu exclusiv, cu Anglia, unde, pentru a se pune capăt unui comerţ activ cu onorurile politice, în 1925, s-a adoptat Legea privind prevenirea abuzurilor în acordarea titlurilor onorifice.

Credibilitatea partidelor politice din democraţiile stabile, ca şi viabilitatea partidelor politice din cadrul democraţiilor în tranziţie (dependente de anumite forme de finanţare), sunt din ce în ce mai mult ameninţate de finanţarea ilegală şi de traficul de influenţă. Adesea, partidele politice şi candidaţii la o funcţie electivă sunt supuşi unor tentative de presiune externă, îndeosebi de natură financiară. In acest context trebuie analizată neliniştea crescândă a cetăţenilor faţă de corupţie şi faţă de pierderea independenţei partidelor politice. 

Scandalurile provocate în cadrul sistemelor politice europene de finanţarea campaniilor electorale şi a partidelor politice sunt aproape zilnice, determinând într-o măsură din ce în ce mai mare recunoaşterea necesităţii reexaminării critice a politicii existente şi a cadrului legislativ aplicabil acestei componente vitale a democraţiei.

● In Franţa, în anul 2000, compania petrolieră Elf Aquitaine şi fostul preşedinte François Mitterand au fost implicaţi în scandalul „Kohlgate”. Tot în anul 2000, ziarul „Le Monde” a dat publicităţii informaţii referitoare la implicarea preşedintelui francez Jacques Chirac, într-o serie de plăţi ilegale făcute pentru finanţarea partidului său.

● In acelaşi an, cancelarul german Helmut Kohl este obligat să demisioneze din funcţia de preşedinte onorific al Uniunii Creştin-Democrate ca urmare a dezvăluirilor privind donaţiile ilegale făcute partidului în timpul mandatului său de cancelar. De asemenea, U.C.D. a fost amendată cu 3,5 milioane dolari, iar şeful compartimentului financiar şi pentru buget al partidului s-a sinucis; din cauza unor iregularităţi petrecute în cadrul filialei din landul Hesse, U.C.D. a fost amendată cu încă 20,5 milioane dolari.

● In Israel, partidul primului ministru Ehud Barak a fost sancţionat cu o amendă de 2,6 milioane dolari pentru eludarea limitelor maxime de cheltuieli efectuate în campania electorală din anul 1999. 

● Fostul premier al Irlandei, Charles Haughey, a fost obligat, în anul 2000, să depună mărturie în faţa tribunalului, în urma acuzaţiilor aduse referitoare la resursele financiare personale, precum şi la cele ale partidului său, Fianna Fail.

● In Marea Britanie, în 1997, izbucneşte scandalul „Formula Unu”. Guvernul laburist nou ales este acuzat pentru publicitatea televizată făcută tutunului în timpul transmisiei raliului Grand Prix, după ce a primit o donaţie de 1,4 milioane dolari de la beneficiarul acestei decizii. Nu s-a verificat dacă donaţia a determinat luarea deciziei, dar, în orice caz, banii au fost returnaţi. 

● In Republica Cehă, primul ministru Vaclav Klaus demisionează din funcţie, în 1997, în mijlocul unei crize declanşate de declaraţiile referitoare la falsificarea actelor financiar-contabile şi la existenţa unor practici de finanţare politică ilegale (s-a constatat că, în cadrul programului de privatizare al guvernului, anumiţi donatori au fost evident favorizaţi). 

● Scandalul privind vărsarea în contul Partidului Socialist Belgian, a 3,2 milioane dolari, de către companiile Dassault şi Agusta, în scopul asigurării unor contracte militare. In 1991, fostul viceprim-ministru André Cools a fost asasinat, aparent în încercarea de a-l împiedica să facă dezvăluiri în acest caz. In 1995, liderul Partidului Socialist Belgian, Willy Claes este implicat în afacere şi demisionează din funcţia de secretar general al NATO; el a fost condamnat în 1998, dar continuă să pledeze nevinovat. 

 

In lucrarea „Ghid privind finanţarea partidelor şi a campaniilor electorale”, Michael Pinto-Duschinsky arată că ţările în care au izbucnit astfel de scandaluri au dat un răspuns comun: elaborarea de legi noi în domeniu şi alocarea de subvenţii publice suplimentare partidelor politice şi candidaţilor. Se pare însă, că adevărata cauză nu o constituie lipsa legislaţiei sau a subvenţiilor publice, ci o flagrantă ignorare a regimului impus de acestea. In urma unui studiu întreprins în 60 de ţări, el a ajuns la concluzia că 87% dintre acestea aveau legi prin care partidele, candidaţii sau donatorii erau obligaţi să prezinte autorităţii publice rapoarte financiare, bilanţuri contabile, lista donaţiilor politice, situaţia cheltuielilor electorale sau situaţia financiară a partidelor politice, iar în 70% din ţările investigate, există forme de subvenţie publică directă pentru partidele politice sau pentru candidaţi. 

De asemenea, el prezintă unele trăsături caracteristice ale domeniului special al finanţării politice:

- finanţarea politică ilegală afectează atât ţările cu o tradiţie democratică îndelungată, cât şi naţiunile aflate în plin proces de democratizare;

- din punct de vedere constituţional, legile privind finanţarea politică s-au dovedit a fi un câmp minat, întrucât încercarea de stabilire a egalităţii între partide conduce la impunerea anumitor restricţii, care sunt considerate ca neconstituţionale, pentru că aduc atingere principiului libertăţii de expresie; 

- există prea multe reglementări, care sunt prea puţin aplicate. De cele mai multe ori, legile referitoare la finanţarea politică au eşuat din următoarele motive: existenţa prea multor legi (reţetă sigură pentru nerespectarea legii); dificultatea aplicării legilor (datorată caracterului prea vag sau prezenţei multor lacune); punerea în aplicare a dispoziţiilor legale se face fără prea multă convingere;

- abuzurile înfloresc acolo unde finanţarea politică ilegală este însoţită de tăcere, indiferenţă şi lipsă de competenţă; ca atare, la identificarea şi combaterea practicilor ilegale, ar trebui să acţioneze eficient şi în strânsă conlucrare toate persoanele competente (inclusiv jurnaliştii şi specialiştii în domeniu). 

III. INIŢIATIVE EUROPENE IN DOMENIUL FINANŢĂRII PARTIDELOR POLITICE

 

Într-o eră a globalizării, ideea introducerii unor standarde globale în domeniu reprezintă o posibilitate atractivă. Dificultăţile ce trebuie însă depăşite sunt semnificative, întrucât:

- sistemele democratice sunt diferite. Se pune întrebarea în ce măsură standardele comune se pot aplica, în mod egal, ţărilor dezvoltate şi celor în curs de dezvoltare, regimurilor democratice şi nedemocratice, sistemelor prezidenţiale şi celor parlamentare? Cât de mult contează faptul că unele ţări sunt federale, iar altele unitare? Sau faptul că sistemele electorale sunt diferite?

- structurile constituţionale sunt diverse. Constituţiile oferă cadrul legal restrâns în interiorul căruia legea privind finanţarea partidelor politice poate fi elaborată şi aplicată. Nu toate ţările sunt la fel de permisive, drepturi similare fiind aplicate în diverse moduri în diferite ţări.

- există o diversitate a modelelor de partide politice. Caracteristica tipică a unui partid politic o constituie faptul că el este o asociere voluntară de persoane care acţionează pentru o cauză comună. Dar nu toate partidele sunt conforme acestui tip, în lume existând o gamă extrem de diferită de forme organizaţionale. 

Ameninţarea pe care o reprezintă regimurile de finanţare politică lejere pentru o formă de guvernământ democratic, precum şi teama că încrederea publică în democraţie este minată de acestea, provoacă o mare îngrijorare atât în cadrul unei naţiuni, cât şi între naţiuni, iar în condiţiile în care corupţia a căpătat o dimensiune internaţională, adoptarea de măsuri la nivel naţional s-a dovedit a fi insuficientă. 

La cea de-a treia Conferinţă europeană a serviciilor specializate în lupta împotriva corupţiei (Madrid, 28-30 octombrie 1998), care a avut ca temă traficul de influenţă şi finanţarea ilegală a partidelor politice, s-a subliniat necesitatea adoptării unor măsuri europene menite să asigure transparenţa tranzacţiilor şi a mişcărilor de capital şi care să permită judecătorilor şi autorităţilor competente să efectueze investigaţii dincolo de graniţele naţionale, nerestricţionate sau amânate din cauza sistemului intern de apel sau a secretului bancar. S-a subliniat faptul că judecătorii şi autorităţile responsabile cu efectuarea investigaţiilor se confruntă cu obstacole insurmontabile datorate legislaţiei naţionale protective, lungimii procedurilor şi secretului bancar practicat de unele ţări.

De asemenea, s-au făcut propuneri privind măsurile naţionale ce trebuie luate în domeniul finanţării partidelor politice şi al campaniilor electorale:

· impunerea unei limite maxime pentru cheltuielile partidelor politice şi pentru cheltuielile electorale;

· asigurarea, în limite rezonabile şi în funcţie de nivelul de reprezentare, a finanţării publice a partidelor politice;

· reglementarea strictă sau chiar interzicerea donaţiilor politice făcute de societăţile comerciale;

· interzicerea unor donaţii cu sursă neidentificabilă, cu respectarea dreptului la păstrarea anonimatului prevăzut de Convenţia Europeană a Drepturilor Omului;

· asigurarea transparenţei veniturilor, a cheltuielilor şi a conturilor partidelor politice; 

· introducerea, pentru deţinătorii de funcţii elective (naţionale şi regionale) a obligativităţii declaraţiei de avere, făcută la începutul şi sfârşitul mandatului, în faţa unei autorităţi independente;

· înfiinţarea de autorităţi independente de control al conturilor partidelor politice, al cheltuielilor electorale şi al averii reprezentanţilor aleşi, care să aplice sancţiuni corespunzătoare în cazul încălcării reglementărilor legale în domeniu;

· incriminarea finanţării ilegale a partidelor politice;

· luarea în consideraţie a posibilităţii incriminării îmbogăţirii personale nejustificate, în timpul mandatului, a reprezentanţilor aleşi; 

· neacordarea de facilităţi fiscale pentru plăţile politice ilegale făcute în vederea obţinerii de favoruri; 

· limitarea cumulului de funcţii politice;

· reglementarea deţinerii simultane de funcţii elective şi de responsabilităţi în sectorul privat, pentru a se preveni apariţia conflictului de interese; 

· introducerea obligaţiei instituţiilor financiare de a notifica autorităţilor publice competente orice suspiciune referitoare la depunerile sau retragerile de sume cash, sau transferul dubios de la/spre companii sau conturi din paradisuri fiscale;

· optimizarea mijloacelor existente care asigură schimbul de informaţii între autorităţile competente cu investigarea sau judecarea infracţiunilor de corupţie din diverse state europene.

Participanţii la conferinţă şi-au exprimat sprijinul pentru eforturile depuse de Uniunea Europeană în scopul:

· creării spaţiului judiciar european, în cadrul căruia autorităţile judecătoreşti, de investigare şi condamnare să aibă dreptul de a interveni în mod direct pe teritoriul altui stat, în asociere şi cu asistenţa autorităţilor acestuia;

· dezvoltării în cadrul spaţiului judiciar european a unor contacte directe şi nerestricţionate între autorităţile judiciare şi autorităţile competente în domeniu din diverse ţări şi facilitarea accesului judecătorilor europeni la conturile bancare ale tuturor persoanelor fizice şi juridice dintr-un alt stat, indiferent de naţionalitatea lor, fără a se permite statului căruia i s-a făcut solicitarea să o refuze pe motivul existenţei unor soluţii interne, bazate pe legislaţia naţională;

· continuării armonizării dreptului companiilor; înfiinţarea Registrului european al companiilor, accesibil publicului, precum şi elaborarea de standarde comune care să asigure atât transparenţa conturilor companiilor şi a activităţii consiliilor de administraţie, cât şi prevenirea anonimatului beneficiarilor economici reali ai companiilor.

In acelaşi sens, au făcut şi unele recomandări Consiliului Europei:

· elaborarea de analize comparative ale diferitelor sisteme de finanţare a partidelor politice şi a campaniilor electorale şi stabilirea unui set de practici de luptă împotriva corupţiei în domeniu;

· pregătirea de standarde comune pentru crearea unor sisteme transparente de finanţare a partidelor politice; 

· adoptarea Codului de conduită pentru persoanele publice;

· adoptarea Codului de conduită pentru reprezentanţii aleşi;

· pregătirea unui Protocol al Convenţiei penale privind corupţia care să prevadă incriminarea coordonată a finanţării ilegale a partidelor politice, precum şi a îmbogăţirii personale şi nejustificate, în timpul mandatului, a reprezentanţilor aleşi; 

· dezvoltarea cooperării internaţionale dintre autorităţile judiciare şi alte autorităţi competente în domeniu, prin:

- completarea Convenţiei europene privind asistenţa juridică reciprocă în materie penală, prin intermediul unui Protocol care să prevadă o comunicare directă, imediată şi facilă între judecătorii europeni; 

- completarea Convenţiei europene privind spălarea banilor, cercetarea, capturarea şi confiscarea veniturilor provenite din infracţiuni, prin intermediul unui Protocol care să prevadă confiscarea imediată a acestor venituri, îndeosebi a celor provenind din infracţiuni de corupţie;

- respectarea prevederilor Acordului privind înfiinţarea Grupului de state împotriva corupţiei (GRECO) (care monitorizează aplicarea Principiilor călăuzitoare în lupta împotriva corupţiei) şi a măsurilor stabilite în instrumentele legale adoptate în concordanţă cu Programul de acţiune împotriva corupţiei;

- examinarea şi eliminarea obstacolelor care stau în calea cooperării internaţionale împotriva corupţiei şi care rezultă din legislaţia protectivă şi din secretul bancar practicat în paradisurile fiscale.

La 22 mai 2001, Adunarea Parlamentară a Consiliului Europei a adoptat Recomandarea 1516 referitoare la finanţarea partidelor politice, care are la bază Liniiile directoare privind finanţarea partidelor politice adoptate de Comisia de la Veneţia, în martie 2001. Prezentăm în anexă, traducerea neoficială a Liniilor directoare privind finanţarea partidelor politice.

In concluzie, se poate spune că finanţarea partidelor politice constituie o problemă complexă, care nu priveşte doar politica electorală, ci şi natura regimului constituţional şi a societăţii civile. 

Stabilirea standardelor globale în finanţarea partidelor reprezintă un aspect vital al unui efort multidimensional în lupta împotriva corupţiei, oferind posibilitatea exercitării unei presiuni internaţionale pentru punerea lor în aplicare.

Alături de alte elemente - statutul aleşilor, sistemul judecătoresc, democraţia locală, eradicarea fenomenului de spălare a banilor - reglementarea finanţării partidelor politice şi a campaniilor electorale constituie un factor esenţial pentru însănătoşirea morală a vieţii publice. 

 

 

 

 

 

 

 

 

 

 

 

ANEXĂ

Traducere neoficială

 

Consiliul Europei

Comisia de la Veneţia

 

Strasbourg, 23 martie 2001

Liniile directoare adoptate de Comisie la cea de-a 46-a şedinţă plenară, Veneţia, 9-10 martie 2001

 


Comisia de la Veneţia,


Angajată în promovarea principiilor fundamentale ale democraţiei, statului de drept şi protecţiei drepturilor omului şi în contextul îmbunătăţirii securităţii democratice în toate statele,


Constatând cu nelinişte că, recent, în numeroase ţări membre ale Consiliului Europei au apărut probleme legate de finanţarea ilegală a partidelor politice,


Luând în consideraţie rolul esenţial al partidelor politice în cadrul democraţiilor şi considerând că libertatea de asociere, inclusiv libertatea de asociere politică, este o libertate fundamentală protejată de Convenţia Europeană a Drepturilor Omului şi unul din elementele primordiale ale unei democraţii veritable aşa cum este ea prevăzută în Statutul Consiliului Europei,


Acordând o atenţie deosebită practicii statelor în domeniul finanţării partidelor politice,


Recunoscând necesitatea promovării într-o măsură mai mare a normelor în acest domeniu şi sprijinindu-se pe valorile patrimoniului juridic european,


A adoptat următoarele linii directoare:

1. In înţelesul acestor linii directoare, un partid politic reprezintă o asociaţie de persoane a cărei constituire are ca scop, printre altele, participarea la gestiunea problemelor publice prin prezentarea de candidaţi la alegeri libere şi democratice.


2. Astfel definite, partidele politice pot căuta şi pot primi fonduri publice sau private.

A. Finanţarea regulată

· Finanţarea publică


3. Finanţarea publică trebuie asigurată tuturor partidelor reprezentate în parlament.


4. In acelaşi timp, în scopul asigurării egalităţii şanselor pentru diferitele forţe politice, finanţarea publică ar putea fi extinsă şi la formaţii politice care reprezintă o parte semnificativă a electoratului şi care prezintă candidaţi la alegeri. Periodic, pe baza unor criterii obiective, legiuitorul poate stabili modalitatea de finanţare.


Pentru operaţiuni strict legate de activitatea politică a partidelor se pot acorda anumite facilităţi fiscale.


5. Finanţarea partidelor din fonduri publice trebuie condiţionată de controlul contabilităţii partidelor politice, efectuat de organisme publice specifice (de exemplu, curţile de conturi). Statele crează condiţii propice pentru ca partidele politice care beneficiază de finanţare publică să ducă o politică de transparenţă financiară. 

· Finanţarea privată


6. Partidele politice pot beneficia şi de sprijin financiar privat. In orice caz, trebuie interzis sprijinul financiar acordat de state sau întreprinderi străine.


Pot fi avute în vedere şi alte limitări, constând, în principal, în:

a. plafonarea fiecărei contribuţii

b. interzicerea contribuţiilor făcute de întreprinderi industriale sau comerciale, precum şi de organizaţii religioase

c. un control a priori al organismelor publice specializate în materia contribuţiilor făcute de membrii partidelor care doresc să participe la alegeri.

7. Trebuie garantată transparenţa finanţării private a tuturor partidelor. In acest scop, anual, fiecare partid trebuie să facă publice conturile anului precedent, care să cuprindă şi listele de donaţii, mai puţin cotizaţiile. Trebuie înregistrate şi date publicităţii donaţiile cu o valoare mai mare decât cea stabilită de legiuitor.

 

 

 

 

A. Campaniile electorale

8. In scopul asigurării egalităţii de şansă pentru diferitele forţe politice, cheltuielile ocazionate de campaniile electorate trebuie limitate la un anumit plafon, corespunzător situaţiei din fiecare ţară, care să fie stabilit în funcţie de numărul alegătorilor.

9. Puterea publică trebuie să contribuie la cheltuielile electorale printr-o subvenţie egală cu un anumit procent din plafon sau proporţional cu numărul de voturi obţinute. Această contribuţie poate fi refuzată partidului care nu a obţinut un anumit număr de voturi.

10. Pentru susţinerea cheltuielilor electorale, sunt permise contribuţii private, fără ca totalul lor să depăşească plafonul menţionat. In orice caz, trebuie interzise contribuţiile statelor sau ale întreprinderilor străine. Această interdicţie nu trebuie să împiedice acordarea de sprijin financiar de către cetăţenii unei ţări aflaţi în străinătate.

Se pot lua în considerare şi alte limitări. Ele pot consta, îndeosebi, în interzicerea contribuţiilor făcute de întreprinderi care desfăşoară o activitate industrială sau comercială sau de organizaţii religioase.

11. După desfăşurarea scrutinului, conturile campaniei electorale trebuie prezentate, într-un termen rezonabil, organismului însărcinat cu supravegherea desfăşurării alegerilor (comisiei electorale, de exemplu).

12. Transparenţa cheltuielilor electorale trebuie asigurată prin publicarea conturilor de campanie.

B. Control şi sancţiuni

13. Proporţional cu gravitatea infracţiunii, orice iregularitate în finanţarea unui partid politic atrage sancţiuni care pot consta în pierderea, totală sau parţială, a finanţării publice pentru anul următor.

14. Proporţional cu gravitatea infracţiunii, orice iregularitate în finanţarea unei campanii electorale atrage, pentru partidul sau candidatul vinovat, sancţiuni care pot consta în pierderea rambursării totale sau parţiale a subvenţiei publice, în plata unei amenzi sau aplicarea altei sancţiuni financiare, sau în anularea alegerii. 

15. Conform legii, controlul regulilor precedente, inclusiv impunerea sancţiunilor, trebuie asigurat de către judecătorul electoral (constituţional sau un altul).

